અમદાવાદના જાણાતી બિલ્ડર અને અનેક લોકો સાથે છેતરપીંડી કરનાર મિહિર શાહ વિરૂધ્ધ રૂપિયા 75 લાખની છેતરપીંડીની વધુ એક ફરિયાદ આનંદનગર પોલીસ મથકે નોંધવામાં આવી છે. આ અગાઉ નવરંગપુરા અને આનંદનગર પોલીસ સ્ટેશનમાં મિહિર શાહ વિરૂધ્ધ અગાઉ પાંચ જેટલી ફરિયાદ નોંધવામાં આવી છે. આનંદનગર પોલીસ મથકે ગઇકાલે નોંધાયેલી ફરિયાદમાં ફરિયાદી શ્રેણીક શાહે આક્ષેપ કર્યો છે કે મિહિર શાહે સ્વત્ન અવીશા નામની સ્કીમમાં રૂપિયા 75 લાખમાં જે ફલેટ વેચાણથી આપ્યો હતો તે જ ફલેટ અન્ય વ્યક્તિને બારોબાર વેચી દીધો હતો. ફરિયાદી શ્રેણીક શાહ સન બંગલો મેમનગર ખાતે રહે છે અને ગુરૂકુળ રોડ ખાતે રાજેન્દ્ર મોબાઇલ ફોન સ્ટોરના નામ દુકાન ધરાવે છે. તેમજ પ્રોપર્ટી ખરીદી કરીને નફા સાથે વેચવાનું કામ પણ કરે છે. જેથી માર્ચ 2015માં તેમણે મિહિર શાહ સાથે મુલાકાત કરી હતી. જેમાં મિહિર શાહે તેમને વિવિધ રેસીડેન્સીની સ્કીમોમાં રોકાણ કરવા માટેની ઓફર કરી હતી.